NaiveNeuron/SloPal huggingface dataset:
Dostál, Ondrej, poslanec NR SR (2023-05-24):
Podobne ako pán poslanec Vetrák vyslovujem ľútosť nad tým, že nie je tento návrh produktom výboru, lebo bolo by určite lepšie, keby k tomu prebehla nejaká diskusia v rámci výboru pre nezlučiteľnosť funkcií a výbor pre nezlučiteľnosť funkcií by prišiel s takouto iniciatívou, tak to bolo napokon aj v predchádzajúcom volebnom období, alebo teda prinajmenšom nejaká, nejaká širšia skupina poslancov, ktorí majú záujem o túto tému, a verím, že by sa taká našla aj v rámci rôznych poslaneckých klubov. Tu ma trošku aj prekvapil, že nejaký vplyv na to, že čo ďalej s ústavným zákonom alebo vôbec riešením tejto témy mal rozpad vládnej koalície, lebo myslím si, že máme podobné pohľady na to, že s týmto ústavným zákonom je potrebné niečo robiť, možno v tých detailoch alebo konkrétnostiach sa budeme, budeme líšiť, ale v tom, že niektoré veci tam nefungujú, bolo by ich dobré opraviť, jasnejšie nastaviť, aké sú problémy z aplikačnej praxe, tak tam si myslím, že tam sme vo veľmi veľkej časti na jednej lodi. Čiže tá, tú zhodu by bolo možné hľadať aj v rámci, v rámci bývalej vládnej koalície aj po tom, čo došlo k odchodu SaS z vlády, alebo možno aj, aj s dovtedajšou opozíciou, lebo keď sa na to pozreme vecne, tak tie pohľady môžu byť, môžu byť ak nie zhodné, tak aspoň blízke alebo aspoň uznať, že niektoré problémy si zaslúžia aj ošetrenie.
J. Zvonár, poslanec: (2008-11-25):
Ak ale majú tieto prostriedky prispieť k zlepšeniu zdravotníckej starostlivosti, treba ich aj efektívne využiť. Po komplexnej analýze činnosti operačného strediska, jeho štruktúry a potrieb dávam tento pozmeňujúci návrh. Pozmeňujúci návrh k vládnemu návrhu zákona, ktorým sa mení a dopĺňa zákon č. 581/2004 Z. z. o zdravotných poisťovniach, dohľade nad zdravotnou poisťovňou a o zmene a doplnení niektorých zákonov v znení neskorších predpisov a o zmene a doplnení zákona č. 580/2004 Z. z. o zdravotnom poistení a o zmene a doplnení zákona č. 95/2002 Z. z. o poisťovníctve a o zmene a doplnení niektorých zákonov v znení neskorších predpisov. V čl. I sa za bod 15 vkladá nový bod 16, ktorý znie: 16. V § 8a sa číslo „0,3“ nahrádza číslom „0,35“. Podrobnejšie zdôvodnenie tohto návrhu máte všetci v laviciach v písomnej forme. Ďakujem.
Kuciaňová, Magdaléna, poslankyňa NR SR (2017-02-07):
Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie: Ústavnoprávnemu výboru Národnej rady Slovenskej republiky a Výboru Národnej rady Slovenskej republiky pre sociálne veci. Ďalej, aby za gestorský výbor určila hlasovaním Výbor Národnej rady pre sociálne veci a aby predmetný návrh zákona výbory prerokovali do 17. marca a v gestorskom výbore do 20. marca 2017.
P. Hrušovský, predseda NR SR: (2005-02-01):
M. Abelovský, poslanec: Ďakujem. Navrhujem vzhľadom na to, že sme dostali do lavíc program tejto schôdze, z ktorého vyplýva, že je veľmi pravdepodobné, že schôdza Národnej rady sa skončí tento týždeň, aby sme preložili hlasovanie o vládnom návrhu Trestného zákona a o vládnom návrhu Trestného poriadku na marcovú schôdzu Národnej rady.
P. Paška, predseda NR SR: (2010-03-02):
Otváram rozpravu v prvom čítaní. Písomnú prihlášku nemám. Pýtam sa, či má niekto záujem vystúpiť v rámci rozpravy. Nie. Vyhlasujem rozpravu za skončenú. Ďakujem, pani ministerka, predpokladám, že nechcete vyjadrenie. Ani vy, pán spravodajca. Prerušujem rokovanie o tomto bode. Poprosím pána podpredsedu vlády a ministra vnútra Roberta Kaliňáka, aby v druhom čítaní predniesol vládny návrh zákona č. 190 o strelných zbraniach, je to tlač 1411. (Rokovanie o vládnom návrhu zákona, ktorým sa mení a dopĺňa zákon č. 190/2003 Z. z. o strelných zbraniach a strelive a o zmene a doplnení niektorých zákonov v znení neskorších predpisov a ktorým sa mení zákon Národnej rady Slovenskej republiky č. 145/1996 Z. z. o správnych poplatkoch v znení neskorších predpisov , tlač 1411.)
Benčík, Ján, poslanec NR SR (2023-05-25):
Chcel by som pomôcť rozptýliť obavy pána poslanca Schlosára z toho, že Slovensko by mohlo byť zatiahnuté do konfliktu po boku agresora páchajúceho zločiny na cudzom území, nemyslím si, že by sme sa, ak sa Slovensko chystalo vstúpiť do boja po boku Ruska, ktoré preukázateľne v súčasnej dobe pácha vojnové zločiny na území nášho suseda Ukrajiny.
P. Pavlis, poslanec: (2008-09-23):
Pán predseda, dajte hlasovať spoločne o bodoch 1 až 6 s odporúčaním schváliť.
Susko, Boris, poslanec NR SR (2020-04-20):
Ďakujem pekne za slovo. Vážený pán podpredseda, vážená pani ministerka, kolegyne, kolegovia, teším sa, že tu máme prvý z takých návrhov, ktorý sa týka aj podnikateľského prostredia pomoci podnikateľom. Avšak treba povedať jednu vec, že doteraz keď sme sa zaoberali týmito skrátenými konaniami vo vzťahu k nejakým úľavám, vo vzťahu k fyzickým osobám a teraz aj podnikateľom, tak sa to vždy vzťahovalo k verejnému právu, teda k plneniu si nejakých povinností zo strany či už fyzických osôb alebo podnikateľov voči štátu. V tomto návrhu však ide o zásah do súkromného práva. To znamená zásah do súkromno-právnych vzťahov medzi podnikateľmi navzájom. A tu sa obávam, že toho, aby sme týmto niektorými týmito ustanoveniami tohto zákona nespôsobili ešte väčšie problémy, ako podnikatelia teraz majú. Len veľmi stručne jeden príklad, konkrétne k § 17 ods. 6, kde sa hovorí, že druhá zmluvná strana nemôže vypovedať zmluvu uzatvorenú s podnikateľom pod dočasnou ochranou alebo od nej odstúpiť pre omeškanie s plnením, na ktoré druhej zmluvnej strane vznikol nárok pred poskytovaním dočasnej ochrany, a vypovedanie zmluvy alebo odstúpenie od zmluvy z tohto dôvodu je neúčinné. Sa obávam, že môže naozaj spôsobiť obrovský problém, a to z toho dôvodu, že môže spôsobiť aj druhotnú platobnú neschopnosť týchto veriteľov. Pretože ak veriteľ, ktorý najmä teda s ohľadom na účinnosť tohto zákona, dokedy majú tieto opatrenia platiť, pretože majú platiť do 1. októbra, a vláda ho môže predĺžiť až do konca decembra tohto roku, a ak nastane situácia, že veriteľ nebude si môcť nieže uplatniť si svoje právo na plnenie od podnikateľa iného, ktorý je pod dočasnou ochranou, a nebude môcť si ani zabezpečiť, povedzme, nejaké druhotné suroviny na to, aby mohol si skompletizovať svoj výrobok a ďalej ho predať a nedostal sa sám do sekundárnej platobnej neschopnosti a nebude môcť ani vypovedať zmluvu so svojím dodávateľom, ktorý je pod dočasnou ochranou, tak sa sám môže dostať do platobnej druhotnej neschopnosti a môže to nabrať obrovskú špirálu do budúcnosti. Čiže ja len dávam na zváženie toto ustanovenie a vôbec celý tento návrh aj z tých ostatných ustanoveniach, aby sme ho možno ešte v druhom čítaní upravili tak, aby sa takéto situácie nestávali. Ďakujem pekne.
Pellegrini, Peter, predseda NR SR (2015-04-22):
Vyhlasujem všeobecnú rozpravu za skončenú. Chcem sa spýtať, pán navrhovateľ, či chcete zaujať stanovisko. Pani spravodajkyňa? Nie. Ďakujem pekne. S procedurálnymi návrhmi ešte pán poslanec Lipšic a pán poslanec Martvoň.
Pellegrini, Peter, predseda NR SR (2023-12-07):
Pán poslanec Hlina.
Zmajkovičová, Renáta, podpredsedníčka NR SR (2014-05-29):
Ďakujem, pán poslanec. Pán poslanec bol jediný, ktorý bol prihlásený ústne v bode interpelácie. Pýtam sa, sú tu len dvaja členovia vlády, predpokladám, že, pani ministerka, chcete odpovedať hneď? Nie. Vyhlasujem tento bod za skončený. Kolegyne, kolegovia, budeme pokračovať v rokovaní 7. dňa 35. schôdze v prerušenej rozprave v druhom čítaní o vládnom návrhu, o vládnom návrhu zákona, ktorým sa mení, ktorým sa dopĺňa zákon č. 569/2007 Z. z. o geologických prácach, ktorý prerokovávame v skrátenom legislatívnom konaní, tlač 1037. Poprosím pána ministra životného prostredia Petra Žigu, aby zaujal svoje miesto určené pre navrhovateľa a spoločného spravodajcu z výboru pre pôdohospodárstvo a životné prostredie poslanca Róberta Puciho, aby zaujal miesto určené pre spravodajcu. Do rozpravy je ešte písomne prihlásený pán poslanec Zsolt Simon a poprosím pána ministra životného prostredia, určite sa tu nachádza, keby prišiel do rokovacej sály. Nech sa páči, pán poslanec, pán minister je v rokovacej sále. [Pokračovanie rokovania o vládnom návrhu zákona, ktorým sa dopĺňa zákon č. 569/2007 Z. z. o geologických prácach (geologický zákon) v znení neskorších predpisov a ktorým sa menia a dopĺňajú niektoré zákony , tlač 1037.]
Frešo, Pavol, poslanec NR SR (2014-11-10):
Ďakujem veľmi pekne, pán predseda. Vážený pán minister, ďakujem pekne za ten exkurz, za veľmi široký záber o predvolebnej panike, tajných službách, schémach a stratenej noci a tak ďalej a tak ďalej. Mám teda taký praktický návrh. A ja poprosím, ak môžete, na to zareagovať, nech teda nemáme za sebou stratenú noc. Úplne jednoducho, aké prostriedky máte vy ako minister financií, respektíve vy ako člen vlády, vláda ako celok na to, vypátrať konečného beneficienta schránkovej firmy kdesi v Belize, rozumej, konečného beneficienta, znamená presne to, komu do vačku sa v Piešťanoch skladáme miliónom eur, čiže do ktorého vrecka tento milión eur ide? Lebo to je to, čo v tejto chvíli, keďže ste hovorili o tom, že treba urobiť niečo pre ľudí, tak verte mi, že všetkých tých ľudí, ktorí si nosia príbor do nemocnice, ktorí tam nemajú toaletný papier, ktorí sú zhrození tými otrasnými podmienkami, ktoré v zdravotníctve vládnu, špeciálne v týchto štátnych nemocniciach, by veľmi zaujímalo, kto si tento milión eur odniesol, bolo by to veľmi prospešné, aby sme vedeli, kto to je. Ja som to už hovoril predtým, že pán premiér by mal buchnúť do stola a jednoducho so svojimi kolegami, ktorých má okolo, nám to objasniť a veľmi rýchlo všetkým povedať, milión eur si do vrecka napchal ten a ten. Teda upozornil ma, že ešte si ho nikto nenapchal do vrecka, ale ešte si ho len napcháva, lebo ja som si to zistil na internete, stále tá zmluva je platná. A podľa nej jednoducho ak ten stroj bude dodaný, tak ten milión eur do vrecka príde. Tak nám povedzte, aké možnosti máme, či ste už pátrali, či to vieme dnes v noci zistiť alebo či na to potrebujeme skutočne potom zasa až niekoľko mesiacov alebo prípadne rokov, než toto zistíme. Takže miesto tej retrospektívy môžeme robiť niečo akčné, komu ten milión eur z Piešťan mal ísť do vrecka, respektíve do vrecka pôjde. To ľudí skutočne zaujíma. A verte nám píšu nám každému jednému celú noc.
Hrnčiar, Andrej, podpredseda NR SR (2019-04-04):
Ďakujem. Pýtam sa, či sa niekto hlási ústne k predneseniu interpelácie v rámci tohto bodu. Končím možnosť nahlásiť sa do rozpravy. Nech sa páči, pán poslanec Baška.
Linhart, Patrick, poslanec NR SR (2020-06-09):
To bola taká, taká len poznámka k tomu, že ľudia by tu mali mať rúško a nemali by tu byť v stave opojenia alkoholu. Dobre. A poďme k tomu, k tým retailovým reťazcom. Tí, čo chcú zavrieť, nech zavrú. Áno. Súhlasím s pani kolegyňou, nech zavrú. A tí, čo chcú byť motivovaní pracovať v nedeľu, poďme ich motivovať pracovať v nedeľu, ale nenakazujme im, kedy majú mať zavreté a kedy nemajú mať zavreté. Ja vám poviem, ja som v Írsku zarábal 35- až 50-tisíc eur ročne a ja ako retailový manažér, ja som do tej práce v nedeľu šiel, lebo som bol motivovaný, bol som finančne motivovaný, takže som mal záujem tam ísť. Ale nemôžeme to, nemôžeme to obmedzovať; neviem, či mám zapnutý mikrofón; nemôžeme to obmedzovať nejakým zákazom. Sú krajiny, kde majú obmedzenia, ako je UK, Anglicko, ľudia sa tam chcú vyspať do nedele, do, do obeda, v pohode. Ako je to možno dobrý nápad, možno by sme o tom mali diskutovať, ale poďme o tom diskutovať mimo času krízy, pretože teraz naozaj ľudia by prišli o nejaké pracovné pozície. A chcem s vami súhlasiť. Ale zase na druhej strane, že keď ja prídem do nejakého retailového reťazcu, je tam poloprázdny reťazec a pracujú tam tri tetušky za minimálnu mzdu, tak ale na to, to je na tom práve tom zamestnávateľovi a na tom reťazci, aby zavrel. A viete, prečo nezavrú? Pretože sú nenažratí, pretože určité retailové reťazce sa boja, že by zákazník prešiel k inému retailovému reťazcu a kde by nakupoval, a boja sa o to, že by prišli o nejaký ten minimálny zisk. Takže pokiaľ chcú zavrieť, ich dobrovoľne zavrú potravinári. Ďakujem pekne.
Hrušovský, Pavol, podpredseda NR SR (2010-12-08):
Panie poslankyne, páni poslanci, prosím, aby ste sa upokojili, zaujali svoje miesto v rokovacej sále, budeme pokračovať v rokovaní hlasovaním o prerokovaných vládnych návrhoch zákonov, ktoré sme prerokovali dopoludnia, ale aj v odpoludňajšom rokovaní Národnej rady. Poprosím teraz pani poslankyňu Aštaryovú, aby z poverenia výboru pre financie, rozpočet a menu uviedla návrhy hlasovaní k prerokovávanému vládnemu návrhu zákona, ktorým sa mení a dopĺňa zákon č. 431/2002 Z. z. o účtovníctve v znení neskorších predpisov , ktorý prerokovávame ako tlač 93. Pani poslankyňa, nech sa páči.
Danko, Andrej, podpredseda NR SR (2024-06-19):
Ďakujem. Vyhlasujem prestávku do jedenástej hodiny, kedy by sme mali pokračovať hlasovaním a potom vystúpi pán poslanec Vážny. (Prestávka.)
Číž, Miroslav, podpredseda NR SR (2015-10-30):
Pani poslankyňa Šípošová.
R. Kaliňák, podpredseda vlády a minister vnútra SR: (2007-12-05):
Čiže ja hovorím, že s obsahom súhlasím. Nemyslím si, že polícia má byť pod vojenskými súdmi. Na druhej strane áno, chceme otvoriť debatu o vojenských súdoch. Otvorme ju! My hovoríme len o policajtoch. Ja hovorím o policajtoch. Som minister vnútra. Priznávam, priznávam, pán poslanec, že sa urobili chyby, ktoré sa stali v poslednom čase a nakopili sa na jednom mieste, ale neviem o tom, že by to boli trestné činy. O tom neviem. A neviem o tom, že by sa stali nejaké v poslednej dobe závažné trestné činy. Viem, že ich spáchali bývalí policajti. Tí by aj tak pod jurisdikciou vojenských súdov neboli. (Reakcie z pléna.) Pani poslankyňa, chápem, že sa vám nepáči, že hovorím. Ja tomu rozumiem. (Reakcie z pléna.) Akonáhle... Ale, páni poslankyňa...
Sulík, Richard, poslanec NR SR (2013-12-06):
Ďakujem. Pán Blaha, tak vravíte teda, že Mikloš je fiškálny sup a Peter Kažimír je fiškálny jastrab, no keď vás tak počúvam, vy ste fiškálny analfabet. (Smiech a potlesk v sále.)
Matovič, Igor, poslanec NR SR (2017-02-14):
Pán kapitán, viem, že váš minister povedal, že rozkaz je viac ako zákon a mali by ste ako predseda Národnej rady dodržiavať zákon. Ja som bol riadne prihlásený s procedurálnym návrhom, v ktorom som práveže chcel dať návrh, aby sme nerokovali dnes po siedmej hodine, lebo vedel som, že s týmto pokušením prídete. Bez toho, aby ste sa riadne prihlásili v súlade s rokovacím poriadkom, v súlade so zákonom, ste ma predbehli v poradí... (Reakcie z pléna. Prerušenie vystúpenia predsedajúcim.)
T. Mikuš, poslanec: (2003-02-26):
Pán Figeľ, ja oceňujem vašu prácu, ktorú ste vykonali. Mám jednu poznámku. Môžeme dostať 1 % HDP. Nezabúdajme, že strata z V-1 je prinajmenšom 1,5 % HDP ročne, 15 mld., ak uvážime, že HDP je okolo 1 000 mld. Ďakujem. (Potlesk.) Z. Martináková, podpredsedníčka NR SR: Vyhlasujem rozpravu k tomuto bodu programu za skončenú. Pán minister, chcete zaujať stanovisko k rozprave? Nech sa páči, máte slovo.
Jarjabek, Dušan, poslanec NR SR (2018-06-25):
Ďakujem pekne. Ja by som chcel poprosiť všetkých členov výboru pre kultúru a médiá o krátke stretnutie v patričnej našej miestnosti. Jedná sa o informáciu ohľadne poslaneckých prieskumov, len ohľadne istej výmeny informácií. Ďakujem pekne.
Karahuta, Jaroslav, poslanec NR SR (2023-06-20):
Vážený pán predseda, v rozprave k prezidentkou vrátenému zákonu som vystúpil iba ja, pričom som predložil pozmeňujúci návrh. Pán predsedajúci, dajte, prosím, hlasovať o mojom pozmeňujúcom návrhu, ktorý som predložil v rozprave a upravuje účinnosť zákona.
Krúpa, Juraj, poslanec NR SR (2021-03-16):
Pán predsedajúci, prosím, pán predsedajúci, aby ste dali hlasovať o tom, že Národná rada sa uzniesla v súlade s § 73 ods. 3 písm. c) zákona o rokovacom poriadku prerokovať predložený návrh zákona v druhom čítaní.
Paška, Pavol, predseda NR SR (2014-10-30):
Pán poslanec Hlina.
Mihál, Jozef, poslanec NR SR (2014-11-08):
Ďakujem za faktické poznámky všetkým trom kolegom. Pánovi Danišovi by som chcel ešte teda pripomenúť, ak máme čakať na vyšetrovanie a tak ďalej a tak ďalej, samozrejme, že si počkáme na vyšetrovanie, veľmi rád budem čakať a veľmi rád budem, keď to vyšetrovanie skončí tým, že niektorí ľudia pôjdu do basy. A chcem vám teda pripomenúť, ak náhodou neviete, že pán premiér priznal vinu, že tam došlo k prúseru, tým, že dal odvolať podpredsedníčku Zmajkovičovú, že dal odvolať ministerku Zvolenskú. To vám nestačí? (Reakcia z pléna.) To vám nestačí? Na záver ešte využijem tých zostávajúcich pár sekúnd, možno už dnes nepoviem nič. Ešte raz chcem povedať jednu vec: Robert Fico je klamár, pokrytec a zbabelec. Takýto človek škodí Slovensku a mal by odstúpiť.
Pčolinský, Peter, podpredseda NR SR (2023-05-25):
Ďakujem pekne. Doplňujúca otázka, pán Kuriak, nech sa páči.
Poliačik, Martin, poslanec NR SR (2015-06-15):
Tak, Jofo, dúfam, teda ďakujem, že si mi pripomenul ten deň pred voľbami v roku 2012, lebo to bol vlastne deň posledného protestu Gorila. Ja si to celkom dobre pamätám. Stál som na pozvanie vtedy pána Pčolinského na tom pódiu a pán Pčolinský povedal, že „nehádžte, prosím vás, tie vajíčka, lebo by ste mohli trafiť aj niekoho iného“ (zasmiatie sa rečníka), že „Poliačika môžete, ale aby ste netrafili našich ľudí“. No ale napriek tomu, že tam tie vajíčka lietali, tak vtedy som povedal, že napriek tomu, že ste všetci takí znechutení, myslite na to, že zajtra sa voľby konať budú. Či to chcete, alebo nechcete, proste voľby sa konať budú, a keď vy si poviete, že všetci sú rovnakí a neoplatí sa k tým voľbám ani ísť, tak to dopadne tak, že SMER bude mať možno ústavnú väčšinu. A, áno, schytal som si za to tých pár vajec, ale do dneška som rád, že aspoň som to vtedy povedal a aj, chvalabohu, z tých zadných radov toho davu, teda nie od tých vrhačov vajíčok vpredu, ale zozadu mi prišlo aj potom pár správ, že, okej, zrejme to treba akceptovať, a kým sa systém nezmení, tak hrať podľa tých pravidiel, ktoré tu máme. No a súčasťou tých pravidiel je, že by sme sa mali kontinuálne a konzistentne snažiť, aby sa to prostredie, ak nie vyčistilo, tak aspoň prečisťovalo. Aby staré hriechy, keď už by aj neboli potrestané, aby sme ich vedeli aspoň pomenovať a popísať. Lebo ak sa na ne zabudne a ak si jedného dňa budeme hovoriť, že to tak vtedy bolo a nikto sa nedozvie, čo sa vlastne stalo, tak sa môžu opakovať.
Krajniak, Milan, minister práce, sociálnych vecí a rodiny SR (2020-04-20):
Vážený pán podpredseda, vážené dámy a páni. Sociálnu ekonomiku a sociálne podniky považujem za veľmi dôležitý nástroj, ktorým môžeme pomôcť ľuďom nielen tak, ako to bolo doteraz, keď sa to týkalo najmä marginalizovaných skupín, ale teraz čoraz širším skupinám, ktoré budú zasiahnuté touto krízou. Preto chcem a mám veľký záujem, aby všetky sociálne podniky prešli touto mimoriadnou situáciou bez akýchkoľvek problémov, a niektoré problémy, ktoré majú, sú stanovené s lehotami alebo s niektorými náležitosťami, ktoré musia splniť a splniť sa nedajú. Ako príklad poviem, už som to uviedol pri skrátenom legislatívnom konaní. Môže sa stať, že im klesne počet tých osôb, ktoré boli z marginalizovaných skupín zamestnávané v sociálnych podnikoch, a oni by prišli o podporu, keďže nesplnili tú dĺžku predpísanú, kedy musia tieto osoby zamestnávať, ale oni momentálne nemajú ako tie osoby najať a splniť to 30-percentné kvórum. Myslím si, že nie je žiadny záujem štátu, aby keď objektívne toto nevedia naplniť, aby sme voči nim vyvodzovali akékoľvek sankcie. Ďalšia vec, umožňujeme im plniť si svoje povinnosti elektronicky, mailom aj bez zaručeného elektronického podpisu a ďalšie takéto technikálie. Aby sme od nich nevyžadovali niečo, napríklad musia tam zasadať poradné orgány tých sociálnych podnikov, teraz asi nie je zámerom štátu, aby čo najviac ľudí sa stretávalo v skupinách. Takže tieto povinnosti odkladáme do obdobia skončenia mimoriadnej situácie. Ďakujem.
Zmajkovičová, Renáta, podpredsedníčka NR SR (2012-10-26):
Teraz v rozprave vystúpi pán poslanec Hrušovský. Nech sa páči.
Blanár, Juraj, poslanec NR SR (2018-06-13):
Ďakujem. Pán predsedajúci, vážená snemovňa, dovoľte mi, aby som v súlade s § 80 ods. 1 zákona o rokovacom poriadku, som bol určený Výborom Národnej rady pre zdravotníctvo za spravodajcu k uvedenému zákonu, ktorý je pod tlačou 995. Predkladám teda informáciu k tomuto návrhu. Návrh zákona spĺňa z formálnoprávnej stránky náležitosti uvedené v rokovacom poriadku a v legislatívnych pravidlách tvorby zákonov. Zo znenia uvedeného návrhu zákona je zrejmý účel navrhovanej úpravy, ktorý aj predniesla pani ministerka. Vychádzajúc z oprávnení, ktoré pre mňa ako spravodajcu vyplývajú z § 73 zákona o rokovacom poriadku, odporúčam, aby sa Národná rada po všeobecnej rozprave uzniesla na tom, že návrh zákona prerokuje v druhom čítaní. V súlade s rozhodnutím predsedu Národnej rady Slovenskej republiky navrhujem, aby návrh zákona prerokovali Ústavnoprávny výbor Národnej rady Slovenskej republiky a Výbor Národnej rady Slovenskej republiky pre zdravotníctvo. Za gestorský výbor navrhujem Výbor Národnej rady pre zdravotníctvo. Odporúčam, aby predmetný návrh zákona výbory prerokovali do 7. septembra 2018 a v gestorskom výbore do 10. septembra 2018. Pán predsedajúci, skončil som, môžete otvoriť rozpravu.
T. Mikuš, poslanec: (2007-11-28):
Gestorský výbor odporúča o bodoch 1 až 13 spoločnej správy hlasovať spoločne s návrhom gestorského výboru schváliť ich.
Blanár, Juraj, podpredseda NR SR (2022-09-21):
Minútu?
Hort, Milan, podpredseda NR SR (2010-10-14):
S faktickou poznámkou teraz pani poslankyňa Natália Blahová. Nech sa páči.
Kvorka, Ján, poslanec NR SR (2024-06-27):
Pán predsedajúci, prosím, dajte hlasovať o tom, že Národná rada v súlade s rozhodnutím predsedu Národnej rady prideľuje predložený návrh zákona na prerokovanie výborom: Ústavnoprávnemu výboru Národnej rady a Výboru Národnej rady pre pôdohospodárstvo a životné prostredie. Ďalej aby za gestorský výbor určila hlasovaním Výbor Národnej rady pre pôdohospodárstvo a životné prostredie a aby predmetný návrh zákona výbory prerokovali ihneď.
Bugár, Béla, podpredseda NR SR (2019-06-18):
Pán poslanec Marosz.
Hort, Milan, podpredseda NR SR (2011-09-14):
Pani poslankyňa Jana Vaľová sa ďalej prihlásila.
V. Tomanová, ministerka práce, sociálnych vecí a rodiny SR: (2007-06-21):
Vážená pani predsedajúca, vážené dámy poslankyne, páni poslanci, v súčasnom období je návrh zákona, ktorým sa mení aj zákon č. 461 o sociálnom poistení v znení neskorších predpisov, predmetom vnútorného pripomienkového konania. Bude prerokovaný na porade vedenia na budúci týždeň vo štvrtok. Pretože dnes sme ho stiahli z porady s tým, že ešte niektoré veci dopracujeme, jeho pracovná verzia predpokladá aj novelizáciu podmienok nároku na predčasný starobný dôchodok. V zmysle tejto novely by s účinnosťou od 1. januára 2008 nárok na tento dôchodok vznikol osobe iba za predpokladu, že bude ...
Danko, Andrej, predseda NR SR (2016-06-07):
Ďakujem. Pán poslanec Ľubomír Galko.
P. Hrušovský, podpredseda NR SR: (2002-08-19):
Hlasujeme, páni poslanci. (Hlasovanie.) Prítomných 109 poslancov, za 108 poslancov, nehlasoval 1. Schválili sme pripomienky pod bodom 1 - 6 pána prezidenta. Pán poslanec Langoš, ďalší návrh. J. Langoš, poslanec: Pán predseda, keďže je to prezidentom vrátený zákon, navrhujem, aby ste otvorili rozpravu v treťom čítaní.
Grausová, Natália, poslankyňa NR SR (2019-06-19):
... vulgárnymi, ja hovorím s poslancom Mazurekom, ktorí vulgárnym spôsobom pána Danka skoro zbili, mu nadávali a takmer ho zbili a napadli fyzicky, vtedy nezasiahol... (Prerušenie vystúpenia predsedajúcim.)
K. Sárközy, poslankyňa: (2002-11-06):
Dámy a páni, s ohľadom na oprávnenia, ktoré pre mňa ako spravodajcu vyplývajú z § 73 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov odporúčam, aby sa Národná rada Slovenskej republiky uzniesla v zmysle § 73 ods. 3 písm. c) zákona č. 350/1996 Z. z. na tom, že po rozprave odporučí uvedený návrh zákona prerokovať v druhom čítaní. Skončila som. Môžete otvoriť rozpravu.
Figeľ, Ján, podpredseda NR SR (2013-10-16):
Na vystúpenie pána poslanca sú dve faktické poznámky. Nech sa páči, Jozef Viskupič.
Laššáková, Jana, podpredsedníčka NR SR (2015-02-04):
Pán poslanec chce reagovať na faktickú? Nechce. Teraz dávam možnosť prihlásiť sa do rozpravy ústne k predmetnému návrhu zákona. Nie je záujem prihlásiť sa do rozpravy ústne. Vyhlasujem rozpravu za skončenú. Chce k rozprave zaujať stanovisko navrhovateľ? Pán minister? Nie. Pán spravodajca? Nie. Prerušujem rokovanie o tomto bode programu. Ďalej budeme pokračovať v prerušenej rozprave v prvom, teraz by sme mali pokračovať v prerušenej rozprave v prvom čítaní o vládnom návrhu zákona o odpadoch, tlač 1337. Vzhľadom na to, že pán minister je na ceste a za chvíľu príde, vyhlasujem krátku päťminútovú prestávku, aby si mohol pán minister vypočuť v rozprave pána poslanca Galka. (Prestávka.) (Po prestávke.)
Paška, Pavol, predseda NR SR (2012-10-25):
(Hlasovanie.) 142 prítomných, 45 za, 8 proti, 84 sa zdržalo, 5 nehlasovali. Návrh sme neschválili.
Laurenčík, Milan, podpredseda NR SR (2022-05-03):
Pán poslanec, chcete reagovať na faktické poznámky? Faktickú poznámku teda? Nech sa páči.
Bittó Cigániková, Jana, poslankyňa NR SR (2021-11-09):
Ďakujem pekne. Pán Beluský, možnosť sa nerovná povinnosť alebo povinnosť nerovná sa možnosť si rozmyslieť, či chce ísť na interrupciu. Vy nedávate možnosť, vy dávate povinnosť. To je veľký rozdiel. K tomu, že či máme súhlas, my sme nerozširovali ten zákon. Ale vyjadrovali sa v zmysle zákona o pomoci ženám, každá jedna z tých veci, viem to zdokladovať aj som to zdôvodňovala. Pani Záborská, zneužívame propagandu, že? Celá rodina mladej Izabely zneužíva propagandu, robí to zámerne, aby vám prekazili vaše úmysly. Strašné s nimi! Ja by som len povedala k tomu, že Izabela toto písala svojej rodine, že vracala, že mala teplotu, že to hovorila opakovane zdravotnému personálu, že ich volala, že žiadala interrupciu a povedali jej, nemôžeme nič robiť, kým plodu bije srdce. No tak neviem teda, že či toto je, že nevedia sa postarať alebo skôr majú obavu urobiť niečo. A, pán Mizík, to je tak, no vy viete, to je tá kultúra tej debaty, po ktorej pýtate, po ktorej sa tak pýtate, vy večne mi presne, to vy ste presne a vrahyňa a zlo a bohyňa potratov a neviem čo. Viete, ja si napríklad tiež myslím, že ste debil a nehovorím vám to, lebo sa to nehodí. Tak aj vy si nechajte tieto debilné komentáre. Ďakujem.
Migaľ, Samuel, poslanec NR SR (2023-11-24):
Pán Gašpar, naznačujete, že inštitút chráneného oznamovateľa mohol byť zneužitý. V tejto súvislosti by som chcel podotknúť jeden detail. Zachytil som aj veľmi silnú tému, že postavenie mimo služby obvinených vyšetrovateľov je neľudský inštitút a zasahuje pomaly do ich ľudských práv. Keď ale opomeniem to, že sa iba naplnila zákona a že minister jednoducho nemohol konať inak, ale pozrime sa aj na tie emotívne náreky, že vyšetrovatelia majú iba smiešne percento z ich platu. Kolegyne a kolegovia, máte predstavu, koľko zarábajú takíto elitní policajti? Vraj 5-tisíc eur. Áno, nespochybňujem to, je to náročná práca a na základe toho by aj mala byť aj odmeňovaná. Čo ale na to povie taká obyčajná pochôdzkarka, samoživiteľka, ktorá vychováva dve deti a má plat možno ani nie tisíc eur v hrubom? Myslíte si, že dokáže plakať s nimi, že majú len skromných 50 % z platu? To naozaj trápi toto našu spoločnosť? No myslím si, že 99 % policajtov určite nie. Prosím, nerobme z nich zas úbožiakov. Títo elitní, ako ich s obľubou nazývajú, sú dobre platení policajti a majú... mali by byť aj mentálne vyspelí na to, aby zniesli aj malé nepohodlie. Ak sa dokáže, že sú nevinní, svoj plat dostanú doplatený. Ak sa ukáže, že boli vinní, tak sa môžeme iba pýtať, prečo boli v zbore tak dlho. Ďakujem pekne.
Mičovský, Ján, poslanec NR SR (2013-09-24):
Ďakujem za slovo. Vážený pán predseda, prosím, aby ste dali hlasovať o tom, že Národná rada Slovenskej republiky sa v zmysle § 73 ods. 3 písm. c) rozhodla prerokovať tento zákon v druhom čítaní.
Kollár, Boris, predseda NR SR (2020-05-12):
Prosím, písomne mi to dajte. Nech sa páči, druhý vystúpi pán Raši.
Kaščáková, Renáta, poslankyňa NR SR (2019-10-18):
Ja som sa neprihlásila do rozpravy, lebo to, čo chcem povedať, sa dá zhrnúť naozaj do dvoch minút. Je to naozaj zákon, ktorý nemení povinnosti, iba ich duplikuje, už existujúce možnosti, nenavyšuje množstvo financií na dotácie, iba ustanovuje nejaké dve nové oblasti, na ktoré sa budú môcť používať. A knižnice a folklór dostanú viac jedine v tom prípade, ak teda budú mať na ministerstve nejaké konexie, že by tam uspeli možno nejako lepšie než na Fonde na podporu umenia. Samozrejme, že celý tento návrh je obyčajný populistický predvolebný ťah, ktorý nič nerieši. Nič nerieši. Ak tu pán Jarjabek hovoril o tom, že by sa malo niečo prifinancovať, prečo nám vadí, že sa ide prifinancovať niečo knižniciam a folklóru. No nič sa neprifinancuje. Ak áno, tak jedine v prípade, že si ministerka utrhne z rozpočtu nejakú čiastku, ktorú bude môcť cez tento nový mechanizmus rozdávať. A, samozrejme, že ide o predvolebnú záležitosť. Môžme očakávať v januári a februári pred voľbami pani ministerku v kroji a krpcoch, ako víťazoslávne podá nejakých tisíc eur... (Prerušenie vystúpenia predsedajúcim.)
Jurinová, Erika, podpredsedníčka NR SR (2012-07-02):
Ďakujem pekne. Reakcia na faktické poznámky, Igor Matovič.
Glváč, Martin, podpredseda NR SR (2017-09-13):
Pán poslanec Mizík.
Laššáková, Jana, poslankyňa NR SR (2017-04-05):
Pozmeňujúci návrh pani poslankyne Cigánikovej ide nad rámec ústavného zákona, teda čl. 154f ods. 1, takže o tomto návrhu nedám hlasovať. (Reakcia z pléna.)
V. Veteška, podpredseda NR SR: (2005-12-06):
Teraz dávam slovo predsedovi výboru pre financie, rozpočet a menu pánovi poslancovi Pálovi Farkasovi, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru.
B. Bugár, podpredseda NR SR: (2005-09-22):
(Hlasovanie.) Prítomných je 131 poslancov, za 58, zdržalo sa 70, nehlasovali 3. Konštatujem, že tento návrh sme neschválili. Nech sa páči. J. Miklušičák, poslanec: Ďakujem. Vážený pán predsedajúci, ďalšie pozmeňujúce návrhy ani doplňujúce neboli. Hlasovali sme o všetkých. Na základe splnomocnenia výboru odporúčam, aby sme teraz hlasovali o postúpení zákona do tretieho čítania.
P. Paška, predseda NR SR: (2009-02-06):
(Hlasovanie.) 133 prítomných, 61 za, 54 proti, 17 sa zdržalo, 1 nehlasoval. Nebudeme pokračovať v rokovaní o tomto návrhu zákona. Pán poslanec Markovič uvedie v prvom čítaní hlasovanie o návrhu pani poslankyne Márie Sabolovej, ktorým sa mení a dopĺňa zákon č. 576/2004 Z. z. o zdravotnej starostlivosti, je to tlač 901. (Hlasovanie o návrhu poslankyne Národnej rady Slovenskej republiky Márie Sabolovej na vydanie zákona, ktorým sa mení a dopĺňa zákon č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov , tlač 901.)
Galek, Karol, poslanec NR SR (2017-12-06):
Ďakujem pekne. Pán Mizík, ťuťmáci sú tu v parlamente, nie chudobní ľudia. Ale aby som reagoval teda na pána Krajniaka. Pán Krajniak, ďakujem veľmi pekne, že ste sa dotkli práve tých energetických podnikov, pretože ony sú práve tým veľmi významným prvkom v tom štátnom rozpočte. Hovorili ste aj o tom, že by sme ich mali extra dožmýkať. V tomto momente, alebo v tomto si s vami ale dovolím tak celkom nesúhlasiť, pretože opätovne sa dostávame do tej polohy toho štátu, ktorý sa nám vkráda do pivnice a potom tam odtiaľ niečo zoberie a ráno nám nechá iba zemiaky, ale bicykel zmizol. Čiže my tam máme omnoho lepšie nástroje na to, to je systémová a transparentná regulácia, pretože tieto podniky, či SEPS alebo SPP, sú regulovanými. Takže my môžeme kľudne urobiť to, že my znížime ceny energií, či už plynu alebo elektriny pre ľudí tak, aby tieto podniky nemali také veľké zisky, aby nemali tie marže na úrovni 30-40 %, ale aby to naozaj bolo na čo najnižšej úrovni a aby čo najviacej ostalo vo vačkoch tých ľudí. V minulosti, hovorili ste o tom, že tam dochádza k rôznemu poklesu práve toho zisku, hovorili ste o SEPS-e. SEPS bol taký veľmi špecifický a je taký veľmi špecifický prípad, v minulosti tvorili zisk na úrovni 60 až 70 mil. eur, čo potom štát používal na takéto látanie iných dier v rozpočte cez tú dividendu. Dneska ten zisk veľmi výrazne poklesol a to kvôli tomu, že sa tam realizujú rôzne investície. To znamená, dneska už kašleme na štátny rozpočet a radšej cez takéto investície si posúvame zákazky rôznym svojim kamarátom. Preto ešte raz tvrdím, my musíme v prvom rade znížiť tie ceny energií, kde môžme v takýchto regulovaných odvetviach čo najmenej, aby ľuďom ostalo čo najviacej, a nie aby sme im to museli vracať. Ďakujem.
Matečná, Gabriela, ministerka pôdohospodárstva a rozvoja vidieka SR poverená riadením Ministerstva školstva, vedy, výskumu a športu SR (2017-09-07):
Tak dobré ráno prajem všetkým. Pre mňa nová a zaujímavá situácia, že predkladám zákony zo školstva, ale čas plynie, takže aby sme niečo nezmeškali, dovoľte mi, pán predsedajúci a pani poslankyne, teda jedna, a páni poslanci, na základe úlohy č. 3 na mesiac jún Plánu legislatívnych úloh vlády Slovenskej republiky na rok 2017 Ministerstvo školstva, vedy, výskumu a športu Slovenskej republiky predkladá na rokovanie návrh zákona, ktorým sa mení a dopĺňa zákon č. 422/2015 Z. z. o uznávaní dokladov o vzdelaní a o uznávaní odborných kvalifikácií a o zmene a doplnení niektorých zákonov a ktorým sa menia a dopĺňajú niektoré zákony. Návrh zákona predstavuje procesné spresnenie niektorých aspektov systému uznávania dokladov o vzdelaní a uznávania odborných kvalifikácií na základe poznatkov z aplikácie zákona v praxi. Návrhom zákona sa ďalej - zavádza možnosť uloženia kompenzačných opatrení aj pri uznávaní odbornej kvalifikácie, - dopĺňajú kompetencie ministerstva školstva o rozhodovanie o odvolaní proti rozhodnutiu okresného úradu v sídle kraja a vysokej školy vo veciach uznávania dokladov o vzdelaní, - spresňujú podmienky vykonania doplňujúcej skúšky s ohľadom na aplikačnú prax a ochranu verejného zdravia a bezpečnosti prostredníctvom zabezpečenia striktného celoeurópskeho systému vzdelávania zdravotníckych pracovníkov, - dopĺňa sa systém výstražného mechanizmu pri zákaze činnosti alebo obmedzení činnosti aj na iné právnické osoby príslušné uložiť disciplinárne opatrenie v disciplinárnom konaní, - vymedzuje sa výnimka pri skúške na overenie ovládania štátneho jazyka na výkon príslušného regulovaného povolania v prípade českého jazyka, - upravuje sa počet členov komisie na overenie ovládania štátneho jazyka na výkon príslušného regulovaného povolania na základe poznatkov z aplikačnej praxe, - upravuje výška správnych poplatkov za jednotlivé konania v procese uznávania. Vážený pán predsedajúci, vážené pani poslankyne, páni poslanci, ďakujem za vašu pozornosť a dovoľujem si vás požiadať o prerokovanie predloženého materiálu.
Blahová, Natália, poslankyňa NR SR (2019-09-17):
Ďakujem pekne. Vážené dámy, vážení páni, návrh poslancov SMER-u považujeme za nesystémový a nespravodlivý voči deťom. Zavádza zásluhovosť do sociálnej dávky. Rozdeľuje rodičovský príspevok na dvojstupňový pre pracujúce ženy 370 eur, pre nepracujúce ženy alebo rodiča 
270 eur. Ale povedzme si, čo je to rodičovský príspevok? Rodičovský príspevok je štátna sociálna dávka, ktorou štát prispieva oprávnenej osobe na zabezpečenie riadnej starostlivosti o dieťa do troch rokov. Tak sa teda pýtam, že či si to naozaj vezmeme na svedomie, že niektoré deti budeme zabezpečovať lepšie a ich starostlivosť, a niektoré deti budeme zabezpečovať horšie, podľa toho, či jeho rodič pracoval alebo nepracoval. Je to štátna sociálna dávka, do ktorej zásluhovosť jednoducho nepatrí. Zásluhovosť sa odráža v materskej, nie v rodičovskom príspevku. Ten by mal byť rovný pre každé dieťa, pretože dieťa nemôže za to, či jeho rodič pracoval alebo nepracoval. Sociálna dávka zásluhovosť jednoducho nezohľadňuje. Preto by mal byť rovný. Preto predkladáme náš pozmeňujúci návrh, kde sa navrhuje zjednotenie výšky rodičovského príspevku na úroveň 320 eur, čo je priemer pôvodne navrhovaných 270 a 370 eur. Dôvodom predloženia tohto pozmeňujúceho návrhu je snaha nediskriminovať poberateľov a poberateľky rodičovského príspevku podľa toho, či sa im pred vznikom nároku na rodičovský príspevok vyplácalo alebo, nároku na rodičovský príspevok vyplácalo alebo nevyplácalo z dôvodu starostlivosti o toto dieťa materské alebo obdobná dávka ako materské v členskom štáte. Čiže teraz poprosím zastaviť čas, idem predniesť pozmeňujúci návrh. Pozmeňujúci návrh poslankyne Národnej rady Slovenskej republiky Natálie Blahovej k návrhu skupiny poslancov na vydanie zákona, ktorým sa mení zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov. Návrh zákona, ktorým sa mení zákon č. 571/2009 Z. z. o rodičovskom príspevku a o zmene a doplnení niektorých zákonov v znení neskorších predpisov sa mení takto: Článok I znie: „Čl. I Zákon č. 571/2009 Z. z. o rodičovskom príspevku a o zmene a doplnení niektorých zákonov v znení zákona č. 513/2010 Z. z., zákona č. 180/2011 Z. z., zákona č. 388/2011 Z. z., zákona č. 468/2011 Z. z., zákona č. 364/2013 Z. z., zákona č. 417/2013 Z. z., zákona č.148/2014 Z. z. (pozn. red.: správne „zákona č. 184/2014 Z. z.“), zákona č. 125/2016 Z. z., zákona č. 86/2017 Z. z. a zákona č. 83/2019 Z. z. sa mení takto: V § 4 odsek 1 znie: «(1) Rodičovský príspevok je 320 eur mesačne.».“. Ďakujem veľmi pekne. Ja som si istá, že do sociálnych dávok zásluhovosť nepatrí a mali by predkladatelia v prípade, že tento návrh neprejde, zvážiť stiahnutie jeho a nepokračovanie v rokovaní o tomto bode programu, čím aj týmto dávam procedurálny návrh.
B. Bugár, podpredseda NR SR: (2004-06-25):
(Hlasovanie.) Prítomných je 124 poslancov, za 2, proti 101, zdržalo sa 21. Konštatujem, že bod č. 3 sme neschválili.
J. Burian, poslanec: (2005-09-21):
Dôvodovú správu, ktorú máte pred sebou, myslím, že všetci ste preštudovali. Tento zákon je opätovne po pol roku dávaný. V podstate hovorí o výške minimálneho dôchodku na úrovni životného minima, čo sa týka starobného alebo invalidného dôchodku. Myslím si, že na úvodné slovo to stačí, a myslím, že veľa poslancov už pozná túto novelu zákona. Ďakujem.
Bugár, Béla, podpredseda NR SR (2018-05-11):
Pani poslankyňa Milanová, môžte reagovať.
Zmajkovičová, Renáta, podpredsedníčka NR SR (2014-06-11):
V rozprave vystúpi pani poslankyňa Horváthová, nech sa páči.
Kollár, Boris, predseda NR SR (2023-06-22):
Prosím, prezentujme sa a hlasujeme. (Hlasovanie.) Prítomných 134 poslancov, za 98, proti 17, zdržalo sa 19. Konštatujem, že uvedený návrh sme schválili. Pristúpime k tretiemu čítaniu o návrhu zákona. Otváram rozpravu v rámci tretieho čítania. Hlási sa niekto z poslancov do rozpravy? Ak nik, vyhlasujem rozpravu za skončenú. Pristúpime k hlasovaniu o návrhu zákona ako o celku. Pán spoločný spravodajca, prosím, uveďte odporúčanie gestorského výboru.
Štefanec, Ivan, poslanec NR SR (2012-11-30):
Ďakujem pekne, pán podpredseda. Pán poslanec Martvoň, vy hovoríte, doslova použijem vaše slová, „vaši kamaráti“. Ja to považujem za váš problém, že vy nerešpektujete realitu. Tou realitou je, že to nehovoria nejakí kamaráti niekoho, tou realitou je, že to hovoria tvorcovia pracovných miest, z ktorých žije celý štát. To hovoria tvorcovia pracovných miest. Myslím tým index globálnej konkurencieschopnosti. Ten zber údajov, ak to neviete, tak prebieha tak, že je to anonymný dotazník, do ktorého sa zapájajú tvorcovia pracovných miest. Ale som rád, že ste si priznali aspoň v tom chybu, keď ste hovorili o zbere v 1. polroku. A ja som vám povedal, ešte raz vám to zopakujem, že to bol druhý kvartál tohto roku. Čiže za vašej vlády. Je to tak a som rád, že ste to potvrdili. A keď ste hovorili o roku 2006, tak to bolo tiež za prvej, za 1. polrok. Ak to neviete, tak SMER začal vládnuť od júla 2006, pán poslanec. Čiže zdedili ste Slovensko na 37. mieste na svete, dnes je 71. Áno, svoju časť tam mala aj vláda Ivety Radičovej, ale takmer 5 rokov z tohto 6-ročného obdobia vládol SMER. Toto je vaša vizitka. Vaša vizitka, že krajina ide dole. Pán poslanec Číž, ja vám to vždy rád zopakujem. Aj keď sa vám to ťažko počúva, vždy vám rád zopakujem, že rovná daň znamená spravodlivosť, znamená prácu a znamená aj vyšší príjem do štátneho rozpočtu. Môžete mať na to hocijaký iný názor, ale realitou sú fakty, ktoré toto opatrenie prinieslo na Slovensko a na tento fakt vás budeme upozorňovať stále. Ďakujem.
T. Lebocký, poslanec: (2008-06-19):
Ďakujem za pozornosť.
Pellegrini, Peter, predseda NR SR (2024-02-08):
Prezentujme sa a hlasujme o bode 250, pán spravodajca? 250 druhého pozmeňujúceho návrhu poslanca Galka. (Hlasovanie.) Prítomných 126 poslancov, za 17, proti 78, zdržalo sa 31. Tento bod sme neschválili.
Grendel, Gábor, podpredseda NR SR (2022-03-16):
Prezentujme sa a hlasujme. (Hlasovanie.) Prítomných 126 poslancov, za 77, proti 17, zdržalo sa 31, nehlasoval 1. Konštatujem, že body 1 a 2 zo spoločnej správy sme schválili.
Viskupič, Marián, poslanec NR SR (2023-06-22):
Ďakujem pekne za slovo, pán predsedajúci. Ja by som sa chcel vyjadriť ku všetkým faktom z vystúpenia pána Matoviča. (Rečník na chvíľu zmĺkol.) Ďakujem. (Reakcie z pléna.)
Tomáš, Erik, poslanec NR SR (2018-02-08):
Pán Poliačik, nechajte ma dokončiť môj prejav a buďte slušný, prosím vás. (Reakcia z pléna.)
Kyselica, Lukáš, poslanec NR SR (2023-03-15):
Pán predseda, prosím, dajte hlasovať o tom, že Národná rada prideľuje návrh zákona na prerokovanie ústavnoprávnemu výboru, ktorý určuje aj ako gestorský výbor s tým, že gestorský výbor prerokuje návrh zákona do 28. apríla 2023.
Šedivcová, Viera, poslankyňa NR SR (2015-11-10):
Vážený pán kolega Brocka, ja musím zareagovať na vaše vystúpenie, pretože znovu ste použili expresívne slová tam, kde absolútne nepatria, keď ste povedali, že benevolentne a trestuhodne sme dopustili, aby 3600 opatrovateliek prišlo o prácu. Ja vás chcem poopraviť, ony neprišli úplne o prácu, iba skončil jeden národný projekt, ktorý zabezpečoval opatrovanie občanom nad rámec tých opatrovateľských služieb, ktoré poskytujú samosprávy obce a mesta. A vy veľmi dobre viete, pretože ste znalý problematiky, že tento druhý národný projekt pôjde, pôjde pravdepodobne od decembra, možno od januára, pán minister určite vám k tomu povie viacej, a preto nie je veľmi dobré, aby ste verejnosť takýmto spôsobom zavádzali. Pretože naozaj viete, že bude projekt pokračovať.
Podmanický, Ján, poslanec NR SR (2012-08-03):
Ďakujem pekne za slovo, vážená pani podpredsedníčka. Vážený pán minister, vážené pani poslankyne, páni poslanci, dovoľte, aby som predniesol informáciu o výsledku prerokovania návrhu vlády Slovenskej republiky na skrátené legislatívne konanie o vládnom návrhu zákona, ktorým sa mení a dopĺňa zákon č. 461/2003 Z. z. o sociálnom poistení v znení neskorších predpisov a ktorým sa menia a dopĺňajú niektoré zákony vo Výbore Národnej rady Slovenskej republiky pre sociálne veci. Predseda Národnej rady Slovenskej republiky rozhodnutím č. 154 z 31. júla 2012 pridelil uvedený návrh na prerokovanie Výboru Národnej rady Slovenskej republiky pre sociálne veci v termíne ihneď. Výbor Národnej rady Slovenskej republiky pre sociálne veci uvedený návrh vlády prerokoval na svojej 5. schôdzi dňa 31. júla 2012, ale z dôvodu uznášanianeschopnosti výbor neprijal odporúčanie a návrh na uznesenie Národnej rady Slovenskej republiky. Vážený pán predseda, vážená pani podpredsedníčka, využívam svoje právo ako spravodajca a hlásim sa do rozpravy prvý.
Laššáková, Jana, podpredsedníčka NR SR (2015-05-26):
Pán poslanec Kaník, nech sa páči.
Zmajkovičová, Renáta, podpredsedníčka NR SR (2012-05-15):
S reakciou na faktické poznámky pani poslankyňa Tomanová.
Laššáková, Jana, podpredsedníčka NR SR (2012-09-21):
Chce sa k rozprave vyjadriť spravodajca? Nie. Prerušujem rokovanie o tomto bode programu. Teraz pristúpime k prvému čítaniu o návrhu poslankyni Moniky Gibalovej na vydanie zákona, ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov . Návrh zákona je uverejnený ako tlač 136, návrh na jeho pridelenie na prerokovanie výborov je v rozhodnutí č. 118. Teraz dávam slovo poslankyni Monike Gibalovej, aby návrh zákona uviedla. Nech sa páči, pani poslankyňa.
P. Hrušovský, predseda NR SR: (2004-10-26):
(Hlasovanie.) 139 prítomných, 45 za, 48 proti, 45 sa zdržalo, 1 nehlasoval. Neschválili sme bod 40.
Figeľ, Ján, podpredseda NR SR (2012-11-29):
S reakciou na faktické poznámky pán poslanec Matovič.
B. Bugár, podpredseda NR SR: (2006-03-16):
(Hlasovanie.) Prítomných 133, za 24, proti 26, zdržalo sa 83 poslancov. Tento bod zo spoločnej správy sme neschválili. Nech sa páči.
Mikuš, Jozef, poslanec NR SR (2010-08-05):
Ďakujem pekne, pán predsedajúci. Pán štátny tajomník, ten sarkazmus, pardon, bývalý, pán poslanec, kolega, ten sarkazmus v úvode vám nie je veľmi príbuzný a myslím si, že ste si ho mohli odpustiť, ale to trošku aj dokazuje, že nehovorili ste ekonomicky, ale politicky. A to ma mrzí, pretože ministerstvo financií, na ktorom ste začínali, alebo v ktorom ste, keď ste začínali, tak chvíľku ekonomicky rozmýšľalo. A malo aj niekoľko veľmi dobrých vyjadrení so záujmom chrániť verejné financie. Ale, bohužiaľ, vždy ste ustúpili pred diktátom premiéra, až ste rezignovali a len slepo ste sa dívali potom tomu, čo pán premiér hovoril, aj rozkrádačky, resp. divému mrhaniu peňazí. Dokonca natoľko ste rezignovali, že tento rok ste neodtajnili, alebo nezverejnili ani stav verejných financií, až po voľbách. Vy ste tu niečo naznačili, že čo chce vláda tajiť. No vy ste tie verejné financie tajili a otázka znie: „Aj prečo?“ Za šesť mesiacov dlh 3 miliardy eur, pán bývalý štátny tajomník. Dvakrát taký dlh, ako za rok 2009. A štyrikrát taký dlh, ako za to isté obdobie za ostatnej alebo teda poslednej vlády Mikuláša Dzurindu. A možno trošku doplním kolegu Ivana Štefanca. Spomínam si, že za vlády Mikuláša Dzurindu bol minister financií Ivan Mikloš často kritizovaný za to, že v rozpočte sa pomýlil v návrhu rozpočtu o desatinky. Tak ja doplním ten rok 2008, kedy ste sa pomýlili o jednu, o znamienko pred číslom, kedy návrh bol plus 6,5 a výsledok bol mínus 6,5 percenta... (Prerušenie vystúpenia časomerom.)
Brocka, Július, poslanec NR SR (2015-01-30):
Pán kolega Hlina, nerád s vami polemizujem o veciach, ktoré nesúvisia s týmto návrhom zákona, ktorý teraz prerokúvame, ale zásadne nesúhlasím s tým, čo ste povedali, a dokonca ste vyzvali ministra, aby zrušil niečo, čo ja považujem za ozdobu slovenského dôchodkového systému. A aj vysvetlím, o čom hovoríme. Vy ste nazvali „prerodiť k dôchodku“ to, že niekto by mal desať, pätnásť detí a celý čas zaňho štát platí na jeho starobný dôchodok, a ten človek, to znamená tá matka, sa dožije dôchodku a bude mať dôchodok, lebo štát za ňu platil na dôchodok, vyšší ako ten, čo pracoval. Pán kolega Hlina, táto vec, že štát oceňuje obdobie starostlivosti o dieťa, je v našej legislatíve stará desať rokov, desať rokov. To znamená, prvý poberateľ dôchodku z toho titulu, že zaňho štát platil, tak bude na dôchodku o 30 rokov a každá vláda, i táto, má dosť času, aj tá budúca, na to, aby zamedzila prerodeniu sa k dôchodkom. To znamená k zneužívaniu dôchodkového systému. To, že sú tu takí ľudia a sa spoliehajú na to, že deťmi si vyrodia dôchodok, je dosť zvrátené, ale tomu sa dá veľmi jednoducho zabrániť, ale zrušiť to by znamenalo, že to, že dnes oceňujeme, že ženy sú pri deťoch, že sa o ne zodpovedne starajú a ich manželia pracujú, tak to považujem, zrušiť toto, za cestu opačným smerom. Naopak, by sme mali rodiny s deťmi viac podporovať a im pomáhať.